สรุปภาวะตลาดต่างประเทศ ประจำวันที่ 20 พ.ย. 2563
สรุปภาวะตลาดต่างประเทศ ประจำวันที่ 20 พ.ย. 2563
23 พ.ย. 2563

ดัชนีดาวโจนส์ตลาดหุ้นนิวยอร์กปิดลบเมื่อวันศุกร์ (20 พ.ย.) เนื่องจากนักลงทุนขายหุ้นออกมาท่ามกลางความวิตกเกี่ยวกับจำนวนผู้ติดเชื้อโควิด-19 ที่เพิ่มขึ้นอย่างต่อเนื่องในสหรัฐ, การล็อกดาวน์เพื่อควบคุมโรคระบาด, ระยะเวลาที่ยาวนานในการผลิตและแจกจ่ายวัคซีนป้องกันโรคโควิด และความคืบหน้าของการออกมาตรการกระตุ้นเศรษฐกิจสหรัฐ
ดัชนีเฉลี่ยอุตสาหกรรมดาวโจนส์ปิดที่ 29,263.48 จุด ลดลง 219.75 จุด หรือ -0.75%, ดัชนี S&amp;P500 ปิดที่ 3,557.54 จุด ลดลง 24.33 จุด หรือ -0.68% และดัชนี Nasdaq ปิดที่ 11,854.97 จุด ลดลง 49.74 จุด หรือ -0.42%
 
ตลาดหุ้นยุโรปปิดปรับตัวขึ้นเมื่อวันศุกร์ (20 พ.ย.) เนื่องจากการพุ่งขึ้นของราคาหุ้นที่เกี่ยวกับสินค้าโภคภัณฑ์ได้ช่วยหนุนตลาด แม้นักลงทุนยังคงมีความวิตกเกี่ยวกับจำนวนผู้ติดเชื้อโควิด-19 ที่เพิ่มขึ้นอย่างต่อเนื่อง และยังไม่มีความคืบหน้าเกี่ยวกับมาตรการกระตุ้นเศรษฐกิจรอบใหม่ของสหรัฐ
ดัชนี Stoxx Europe 600 ปรับตัวขึ้น 0.52% ปิดที่ 389.61 จุด
ดัชนี CAC 40 ตลาดหุ้นฝรั่งเศสปิดที่ 5,495.89 จุด เพิ่มขึ้น 21.23 จุด หรือ +0.39%, ดัชนี DAX ตลาดหุ้นเยอรมนีปิดที่ 13,137.25 จุด เพิ่มขึ้น 51.09 จุด หรือ +0.39% และดัชนี FTSE 100 ตลาดหุ้นลอนดอนปิดที่ 6,351.45 จุด เพิ่มขึ้น 17.10 จุด หรือ +0.27%
 
ตลาดหุ้นลอนดอนปิดปรับตัวขึ้นเมื่อวันศุกร์ (20 พ.ย.) เนื่องจากนักลงทุนขานรับความหวังเกี่ยวกับการทำข้อตกลงการค้าระหว่างอังกฤษและสหภาพยุโรป (EU) รวมถึงความคืบหน้าในการพัฒนาวัคซีนต้านโรคโควิด-19
ดัชนี FTSE 100 ตลาดหุ้นลอนดอนปิดที่ 6,351.45 จุด เพิ่มขึ้น 17.10 จุด หรือ +0.27%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อวันศุกร์ (20 พ.ย.) โดยได้แรงหนุนจากการที่แท่นขุดเจาะน้ำมันของสหรัฐลดลงในรอบสัปดาห์ที่ผ่านมา
สัญญาน้ำมันดิบ WTI ส่งมอบเดือนธ.ค. เพิ่มขึ้น 41 เซนต์ หรือ 1% ปิดที่ 42.15 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนม.ค. เพิ่มขึ้น 76 เซนต์ หรือ 1.7% ปิดที่ 44.96 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อวันศุกร์ (20 พ.ย.) เนื่องจากนักลงทุนเข้าซื้อทอง หลังขานรับแนวโน้มที่สหรัฐจะออกมาตรการกระตุ้นเศรษฐกิจฉบับใหม่
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 10.9 ดอลลาร์ หรือ 0.59% ปิดที่ 1,872.4  ดอลลาร์/ออนซ์ แต่สัญญาทองลดลง 0.7% ในรอบสัปดาห์นี้
สัญญาโลหะเงินส่งมอบเดือนธ.ค. เพิ่มขึ้น 31.5 เซนต์ หรือ 1.31% ปิดที่ 24.363 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 5.7 ดอลลาร์ หรือ 0.6% ปิดที่ 957.2 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 3.50 ดอลลาร์ หรือ 0.2% ปิดที่ 2,323.30 ดอลลาร์/ออนซ์
 
ดอลลาร์สหรัฐแข็งค่าขึ้นเล็กน้อยในการซื้อขายที่ตลาดปริวรรตเงินตรานิวยอร์กเมื่อวันศุกร์ (20 พ.ย.) ขณะที่นักลงทุนเข้าซื้อดอลลาร์ในฐานะสกุลเงินปลอดภัย เนื่องจากวิตกเกี่ยวกับผลกระทบทางเศรษฐกิจจากยอดติดเชื้อโควิด-19 ที่พุ่งขึ้นทั่วโลก
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น  0.10% สู่ระดับ 92.3926 เมื่อคืนนี้
ดอลลาร์สหรัฐแข็งค่าเมื่อเทียบกับเยนที่ระดับ 103.82 เยน จากระดับ 103.80 เยน, แข็งค่าเมื่อเทียบฟรังก์สวิส ที่ระดับ 0.9115 ฟรังก์ จากระดับ 0.9105 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.3094 ดอลลาร์แคนาดา จากระดับ 1.3065 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1857 ดอลลาร์ จากระดับ 1.1875 ดอลลาร์ ขณะที่เงินปอนด์แข็งค่าแตะที่ระดับ 1.3278 ดอลลาร์ จากระดับ 1.3252 ดอลลาร์ และดอลลาร์ออสเตรเลียแข็งค่าสู่ระดับ 0.7311  ดอลลาร์สหรัฐ จากระดับ 0.7287 ดอลลาร์สหรัฐ
 